TILE BULU NEE MƆTWƐ
Asoo Ɔwɔ Kɛ Meyila Me Nwo Zo Na Memaa Bɛsɔne Me?
1. Duzu a bie a buluku ɛhye mɔɔ wɔzukoa la bamaa wɔabiza ɛ nwo a?
BULUKU ɛhye mɔɔ ɛlɛsukoa la ɛmaa wɔnwu Baebolo nu nɔhalɛ dɔɔnwo mɔɔ bie a le dahuu ngoane nwo ɛwɔkɛ mɔɔ Nyamenle ɛbɔ, tɛnlabelɛ mɔɔ mowuamra wɔ nu yɛɛ ewudwazo nwo anyelazo ne. (Nolobɔvo ne 9:5; Luku 23:43; Dwɔn 5:28, 29; Yekile 21:3, 4) Bie a wɔbɔ ɔ bo ɛlɛkɔ Gyihova Alasevolɛ debiezukoalɛ ne bie na ɛdie ɛdi kɛ bɛ ɛzonlenlɛ ne le nɔhalɛ. (Dwɔn 13:35) Bie a ɛ nee Gyihova ɛlɛnyia agɔnwolɛvalɛ kpalɛ na wɔzi kpɔkɛ kɛ ɛbazonle ye. Yemɔti bie a ɛbabiza ɛ nwo kɛ, ‘Duzu a ɔwɔ kɛ meyɛ ye kɛkala amaa meazonle Nyamenle ɛ?’
2. Duzu ati a ɛnee Yiteyopeanli bie kpondɛ kɛ bɛsɔne ye a?
2 Zɔhane ala a Yiteyopeanli bie mɔɔ dɛnlanle aze wɔ Gyisɛse mekɛ zo la yɛle a. Bɛdwazole Gyisɛse la anzi mekɛ ekyi, Gyisɛse ɛdoavolɛ Felepe hanle edwɛkpa ne hilele Yiteyopeanli ne. Felepe maanle ɔnwunle kɛ Gyisɛse a le Mɛzaya ne a. Mɔɔ Yiteyopeanli ne zukoale la hanle ye ahonle na ndɛndɛ ne ala ɔhanle kɛ: “Nea, nzule ɛ! Duzu a si wɔ adenle mɔɔ ɔmaa ɛsɔne me a ɔnyɛ boɛ a?”—Gyima ne 8:26-36.
3. (a) Mɛla boni a Gyisɛse vale maanle ye ɛdoavolɛma a? (b) Kɛzi ɔwɔ kɛ bɛsɔne awie ɛ?
3 Baebolo ne maa ɔda ali wienyi kɛ, saa ɛkpondɛ kɛ ɛsonle Gyihova a, ɔwɔ kɛ bɛsɔne wɔ. Gyisɛse zele ye ɛdoavolɛma kɛ: “Bɛmaa menli ɛrayɛ me ɛdoavolɛma; bɛzɔne bɛ.” (Mateyu 28:19) Gyisɛse mumua ne maanle bɛzɔnenle ye ɔvale ɔyɛle nwolɛ neazo. Bɛnlomanle ye nzule bo, bɛanva nzule ne bɛamkponde ɔ ti zo. (Mateyu 3:16) Ɛnɛ saa bɛbazɔne Kilisienenli bie a, ɔwɔ kɛ bɛnoma anzɛɛ bɛwula ye wɔ nzule ne anu.
4. Saa bɛsɔne wɔ a, ɔkile duzu?
4 Saa bɛsɔne wɔ a, ɔmaa awie mɔ nwu kɛ amgba ɛkpondɛ kɛ ɛyɛ Nyamenle agɔnwo na ɛsonle ye. (Edwɛndolɛ 40:7, 8) Yemɔti bie a ɛbabiza ɛ nwo kɛ, ‘Duzu a ɔwɔ kɛ meyɛ na bɛazɔne me a?’
NDELEBƐBO NEE DIEDI
5. (a) Duzu a ɔwɔ kɛ ɛdimoa ɛyɛ na bɛazɔne wɔ a? (b) Duzu ati a debiezukoalɛ ne mɔ anwo hyia ɛ?
5 Kolaa ne bɛazɔne wɔ la, ɔwɔ kɛ ɛnwu Gyihova nee Gyisɛse. Wɔbɔ ɔ bo dɛba ɔlua Baebolo ne mɔɔ ɛlɛsukoa la azo. (Kenga Dwɔn 17:3.) Noko ɛtɛwiele. Baebolo ne ka kɛ ɔwɔ kɛ ɛnyia “Nyamenle ɛhulolɛdeɛ ne anwo ndelebɛbo” kpole. (Kɔlɔsaema 1:9) Gyihova Alasevolɛ debiezukoalɛ ne mɔ bamaa ɛ nee Gyihova anyia agɔnwolɛvalɛ kpalɛ. Ɛhye a le debie titili ko mɔɔ ɔti ɔwɔ kɛ ɛkɔ debiezukoalɛ ne mɔ bie dahuu la.—Hibuluma 10:24, 25.
6. Baebolo ne anu ninyɛne boni a ɔwɔ kɛ ɛnwu ye kolaa na bɛazɔne wɔ a?
6 Nɔhalɛ nu, Gyihova anye ɛnla kɛ ɛbanwu debie biala mɔɔ wɔ Baebolo ne anu la kolaa na bɛazɔne wɔ. Ɛnee ɔ nye ɛnla kɛ Yiteyopeanli ne banwu debie biala kolaa na bɛazɔne ye. (Gyima ne 8:30, 31) Yɛbahɔ zo yɛazukoa Nyamenle anwo debie dahuu. (Nolobɔvo ne 3:11) Noko kolaa na bɛazɔne wɔ la, ɔwɔ kɛ ɛnwu mɔlebɛbo Baebolo ngilehilelɛ ne mɔ na ɛdie ɛto nu.—Hibuluma 5:12.
7. Kɛzi Baebolo ne mɔɔ ɛlɛsukoa la ɛboa wɔ ɛ?
7 Baebolo ne ka kɛ: “Ɔyɛ se kɛ awie mɔɔ ɛnlɛ diedi la kɛhola kɛzɔ Nyamenle anye.” (Hibuluma 11:6) Yemɔti ɔwɔ kɛ ɛnyia diedi kolaa na bɛazɔne wɔ. Baebolo ne ka kile yɛ kɛ menli mɔɔ ɛnee wɔ tete suakpole Kɔlente azo la dele Gyisɛse ɛdoavolɛma ne ngilehilelɛ ne la, bɛliele bɛlile na “bɛmanle bɛzɔnenle bɛ.” (Gyima ne 18:8) Zɔhane ala a Baebolo ne mɔɔ ɛlɛsukoa la ɛmaa wɔnyia Nyamenle ɛwɔkɛ ne mɔ nee Gyisɛse afɔlebɔlɛ ne mɔɔ kola die yɛ fi ɛtane nee ewule nu la anu diedi a.—Dwɔhyua 23:14; Gyima ne 4:12; 2 Temɔte 3:16, 17.
KA BAEBOLO NU NƆHALƐ NE ANWO EDWƐKƐ KILE AWIE MƆ
8. Duzu a bamaa wɔanyia ɛhulolɛ kɛ ɛha mɔɔ ɛlɛsukoa la anwo edwɛkɛ ɛhile awie mɔ a?
8 Mekɛ mɔɔ ɛbanwu kɛ mɔɔ ɛlɛsukoa wɔavi Baebolo ne anu la ɛlɛboa wɔ wɔ ɛbɛlabɔlɛ nu la, wɔ diedi nu bamia. Akee ɛbanyia ɛhulolɛ kɛ ɛka mɔɔ ɛlɛsukoa la anwo edwɛkɛ wɔahile awie mɔ. (Gyɛlɛmaya 20:9; 2 Kɔlentema 4:13) Noko nwane mɔ a ɔwɔ kɛ ɛka ɛkile bɛ a?
9, 10. (a) Nwane mɔ a ɛbahola wɔabɔ ɔ bo wɔaha mɔɔ wɔzukoa la bie wɔahile bɛ a? (b) Saa ɛkpondɛ kɛ ɛ nee asafo ne bɔ nu ka edwɛkɛ ne a, duzu a ɔwɔ kɛ ɛyɛ a?
9 Ɛbahola wɔaha mɔɔ ɛlɛsukoa la anwo edwɛkɛ wɔahile wɔ mbusuafoɔ, ɛ gɔnwo mɔ, wɔ kpalɛ zo amra anzɛɛ ɛ gɔnwo gyimayɛvoma. Ɛyɛ zɔ a ɔle kpalɛ, noko anrɛɛ yɛ ye wɔ atiakunlukɛnlɛma nee ɛlɔlɛ adenle zo. Nzinlii, akee ɛbahola ɛ nee asafo ne abɔ nu aha edwɛkɛ ne. Saa ɛkulo kɛ ɛyɛ zɔ a, ka kile Dasevolɛ ne mɔɔ ɔ nee wɔ sukoa Baebolo ne la kɛ ɛkpondɛ kɛ ɛ nee asafo ne anu amra bɔ nu yɛ daselɛlilɛ gyima ne. Saa Dasevolɛ ne nwu kɛ ɛbahola wɔali daselɛ yɛɛ saa ɛlɛfa Baebolo ngyinlazo wɔabɔ wɔ ɛbɛla a, asafo nu mgbanyima nwiɔ nee bɛ mu nwiɔ bayia.
10 Saa bɛyia bɛ a, duzu a bɛbaha nwolɛ edwɛkɛ a? Mgbanyima ne mɔ nee wɔ badendɛ anlea kɛ ɛte mɔlebɛbo Baebolo ngilehilelɛ ne mɔ abo, ɛdie ɛdi, ɛfa ɛbɔ wɔ ɛbɛla, yɛɛ saa amgba ɛkpondɛ kɛ ɛyɛ Gyihova Dasevolɛ a. Kakye kɛ mgbanyima ne mɔ a nea asafo ne anu amra nee ɛdawɔ noko ɛ nwo zo a, yemɔti mmasulo kɛ ɛbaha wɔ edwɛkɛ wɔahile bɛ. (Gyima ne 20:28; 1 Pita 5:2, 3) Wɔ ayia ɛhye anzi, mgbanyima ne mɔ bamaa wɔanwu kɛ saa ɛbahola ɛ nee asafo ne abɔ nu aha edwɛkɛ ne a.
11. Duzu ati a ɔwɔ kɛ ɛyɛ nzenzaleɛ kolaa na wɔahola ɛ nee asafo ne abɔ nu aha edwɛkɛ ne a?
11 Bie a mgbanyima ne mɔ baha ahile wɔ kɛ ɔwɔ kɛ ɛyɛ nzenzaleɛ bie mɔ kolaa na wɔahola ɛ nee asafo ne abɔ nu aha edwɛkɛ ne. Duzu ati a ɔwɔ kɛ ɛyɛ nzenzaleɛ ɛhye mɔ a? Ɔluakɛ yɛgyinla Gyihova agyakɛ anu wɔ mekɛ mɔɔ yɛlɛka Nyamenle edwɛkɛ ne la, yemɔti ɔwɔ kɛ yɛ ɛbɛlabɔlɛ di ye eni.—1 Kɔlentema 6:9, 10; Galeehyeama 5:19-21.
NU Ɛ NWO NA BƆ ƐBƐLA KPALƐ
12. Duzu ati a ɔwɔ kɛ awie biala nu ɔ nwo a?
12 Debie bieko wɔ ɛkɛ mɔɔ ɔwɔ kɛ ɛyɛ kolaa na bɛazɔne wɔ a. Ɛzoanvolɛ Pita hanle kɛ: “Bɛnlu bɛ nwo na bɛzia bɛrɛla Nyamenle ɛkɛ, amaa yeava bɛ ɛtane ne mɔ amuala yeahyɛ bɛ.” (Gyima ne 3:19) Bɛka kɛ yɛnlu yɛ nwo a, ɔkile duzu? Ɔkile kɛ ɔwɔ kɛ yɛdi nyane kpole wɔ ɛtane mɔɔ yɛyɛ la anwo. Kɛ neazo la, saa ɛnee ɛbɔ nla nu ɛbɛlatane a, ɔwɔ kɛ ɛnu ɛ nwo. Saa bɔbɔ wɔbɔ mɔdenle kɛ ɛyɛ mɔɔ tenrɛ la dahuu a, ɔwɔ kɛ ɛnu ɛ nwo, ɔluakɛ yɛ muala yɛfo na ɔwɔ kɛ yɛsɛlɛ Nyamenle ɛkɛ ne ɛtanefakyɛ.—Wulomuma 3:23; 5:12.
13. Saa bɛka kɛ ‘ɛzia ɛrɛla Nyamenle ɛkɛ’ a, ɔkile duzu?
13 Saa ɛdi nyane wɔ ɛtane mɔɔ wɔyɛ la anwo ala a, ɛnee wɔwie ɔ? Kyɛkyɛ. Pita hanle kɛ ɔwɔ kɛ ‘ɛsia ɛba Nyamenle ɛkɛ.’ Ɛhye kile kɛ ɔwɔ kɛ ɛgyakyi wɔ subane dɛba biala mɔɔ ɛnle kpalɛ la na ɛyɛ mɔɔ tenrɛ la. Kɛ neazo la, fa ye kɛ ɛlɛtu adenle wɔahɔ ɛleka bie mɔɔ ɛtɛkɔle ɛkɛ ɛlɛ la. Mekɛ mɔɔ wɔpɛ adenle ne ekyi la, akee ɛnwu kɛ ɛleka mɔɔ ɛlua la ɛkpondɛ wɔaminli. Duzu a ɛbayɛ a? Nɔhalɛ nu, ɛbagyinla, na akee wɔazia wɔava adenle fɔɔnwo ne azo. Zɔhane ala a mekɛ mɔɔ ɛlɛsukoa Baebolo ne la, ɛbanwu kɛ ɔwɔ kɛ ɛgyakyi subane bie mɔ nee kɛzi ɛyɛ ninyɛne bie mɔ la. Nyia ɛhulolɛ kɛ ‘ɛbazia’—kile kɛ, ɛbayɛ nzenzaleɛ mɔɔ fɛta la—na bɔ ɔ bo yɛ mɔɔ tenrɛ la.
YILA Ɛ NWO ZO
14. Kɛ ɔkɛyɛ na wɔayila ɛ nwo zo wɔamaa Nyamenle ɛ?
14 Debie bieko mɔɔ ɔhyia kɛ ɛyɛ kolaa na bɛazɔne wɔ la a le kɛ ɛbayila ɛ nwo zo wɔamaa Gyihova. Saa ɛyila ɛ nwo zo wɔamaa Gyihova a, ɛbɔ ye ɛwɔkɛ wɔ asɔneyɛlɛ nu kɛ ɛbazonle ɔ ngomekye na wɔamaa ye ɛhulolɛdeɛ ɛyɛlɛ alimoa wɔ wɔ ɛbɛlabɔlɛ nu.—Mɛla ne 6:15.
15, 16. Duzu a ka awie maa ɔyila ɔ nwo zo ɔmaa Nyamenle a?
15 Gyihova mɔɔ ɛbɔ ɛwɔkɛ kɛ ɛbazonle ɔ ngomekye la le kɛ awie mɔɔ ɛkulo ye mɔɔ ɛbɔ ye ɛwɔkɛ kɛ ɛ nee ye badɛnla wɔ wɔ ngoane mekɛ kɔsɔɔti anu la. Fa ye kɛ nrenyia bie nee raalɛ bie ɛlɛtu kɛ bɛbagya. Mekɛ mɔɔ nrenyia ne ɛlɛnwu raalɛ ne kpalɛ la, ɔ nye die ɔ nwo na ɔnyia ɛhulolɛ kɛ ɔbagya ye. Ɔnva nwo kɛ ɛhye le kpɔkɛzilɛ mɔɔ anyebolo wɔ nu la, nrenyia ne die to nu ɔluakɛ ɔkulo ye.
16 Mekɛ mɔɔ ɛlɛsukoa Gyihova anwo debie la, ɛbahulo ye na wɔanyia ɛhulolɛ kɛ ɛbɔ mɔdenle wɔazonle ye. Ɛhye bamaa wɔabɔ ye ɛwɔkɛ wɔ asɔneyɛlɛ nu kɛ ɛbazonle ye. Baebolo ne ka kɛ ɔwɔ kɛ awie biala mɔɔ ɔkpondɛ kɛ ɔtoa Gyisɛse la ‘kpo ɔ nwo.’ (Maake 8:34) Duzu a zɔhane kile a? Ɔkile kɛ ɛbamaa Gyihova ɛhulolɛdeɛ ɛyɛlɛ alimoa wɔ wɔ ɛbɛlabɔlɛ nu. Ɔwɔ kɛ ɛmaa Gyihova ɛhulolɛdeɛ kyia wɔ tɛla mɔɔ ɛkulo nee wɔ bodane mɔɔ gyi ɛ nye zo la.—Kenga 1 Pita 4:2.
MMASULO KƐ BIE A ƐNRƐHOLA WƆ ƐWƆKƐ ZO DI
17. Duzu ati a menli dɔɔnwo ɛnyila bɛ nwo zo ɛmmaa Gyihova ɛ?
17 Menli dɔɔnwo ɛnyila bɛ nwo zo ɛmmaa Gyihova ɔluakɛ bɛsulo kɛ bie a ɛnee bɛangola ɛwɔkɛ mɔɔ bɛkɛbɔ kɛ bɛsonle ye la azo di. Bɛmkpondɛ kɛ bɛbɔ Gyihova arɛle, anzɛɛ bie a bɛbanyia adwenle kɛ saa bɛanyila bɛ nwo zo bɛammaa Gyihova a, ɔnrɛdea bɛ wɔ mɔɔ bɛbayɛ la anwo.
18. Duzu a baboa wɔ na wɔali ɛzulolɛ mɔɔ ɛlɛ kɛ bie a ɛbamaa Gyihova arɛle abɔ la azo a?
18 Ɛlɔlɛ mɔɔ ɛlɛ ɛmaa Gyihova la bamaa wɔali ɛzulolɛ mɔɔ ɛlɛ kɛ bie a ɛbamaa ɔ rɛle abɔ la azo. Kɛmɔ ɛkulo ye la ati, ɛbabɔ mɔdenle kɛ ɛbali wɔ ɛwɔkɛ zo. (Nolobɔvo ne 5:4; Kɔlɔsaema 1:10) Ɔnrɛmaa ɛnrɛnyia adwenle kɛ Gyihova ɛhulolɛdeɛ ɛyɛlɛ yɛ se. Ɛzoanvolɛ Dwɔn hɛlɛle kɛ: “Saa yɛdi Nyamenle mɛla ne mɔ azo a ɛnee yɛkulo Nyamenle, yɛɛ ye mɛla ne mɔ noko ɛnyɛ ɛnlomboɛ mɔɔ bu sonla kɔme a.”—1 Dwɔn 5:3.
19. Duzu ati a ɔnle kɛ ɛsulo kɛ ɛkɛyila ɛ nwo zo ɛkɛmaa Gyihova ɛ?
19 Ɔngyia kɛ ɛnwu debie biala na wɔayila ɛ nwo zo wɔamaa Gyihova. Ɔ nye ɛnla kɛ yɛbayɛ ninyɛne mɔɔ yɛnrɛhola bɛ yɛ la. (Edwɛndolɛ 103:14) Ɔbaboa wɔ yeamaa wɔayɛ mɔɔ tenrɛ la. (Ayezaya 41:10) Fa ɛ rɛle wula Gyihova anu, na “ɔbamaa wɔ ndenle adenrɛ fɔɔnwo.”—Mrɛlɛbulɛ 3:5, 6.
KA YE BAGUA NU NA NYIA NGOANE
20. Saa ɛyila ɛ nwo zo ɛmaa Nyamenle ɛwie a, boni a doa zo a?
20 Asoo ɛnea a mekɛ ɛdwu kɛ ɛyila ɛ nwo zo ɛmaa Gyihova ɔ? Saa ɛyila ɛ nwo zo ɛmaa Gyihova ɛwie a, ɛnee mekɛ ɛdwu kɛ ɛyɛ mɔɔ doa zo la. Ɔwɔ kɛ ɛmaa bɛsɔne wɔ.
21, 22. Kɛzi ɛbahola ‘wɔaha wɔ diedi ne’ bagua nu ɛ?
21 Bɔ wɔ asafo ne anu mgbanyima avinli ngitanwodivolɛ ne amaneɛ kɛ wɔyila ɛ nwo zo wɔmaa Gyihova na ɛkpondɛ kɛ bɛsɔne wɔ. Ɔbamaa mgbanyima bie mɔ nee wɔ azuzu mɔlebɛbo Baebolo ngilehilelɛ bie mɔ anwo. Saa bɛnwu kɛ ɛfɛta a, bɛbaha bɛahile wɔ kɛ bɛbahola bɛazɔne wɔ wɔ nyianu bieko abo. Wɔ nyianu ne abo, bɛbamaa ɛdendɛlɛ mɔɔ bahilehile bodane mɔɔ ɛzɔnenlɛ ne gyi zo la anu. Akee ahenle mɔɔ ɔbamaa ɛdendɛlɛ ne la babiza menli mɔɔ bɛkpondɛ kɛ bɛsɔne bɛ la kpuya nwiɔ. Saa ɛbua kpuya ɛhye mɔ a, ɛnee ‘wɔha wɔ diedi ne ɛ nloa’ anzɛɛ wɔ bagua nu.—Wulomuma 10:10.
22 Akee bɛbazɔne wɔ. Bɛbava wɔ sonlabaka ne amuala bɛawula nzule bo. Ɛzɔnenlɛ ne bamaa awie biala anwu kɛ wɔyila ɛ nwo zo wɔmaa Gyihova na kɛkala ɛle Gyihova Dasevolɛ.
MƆƆ WƆ ƐZƆNENLƐ NE GYI ƐKƐ MAA LA
23. Saa bɛsɔne awie wɔ “Selɛ ne, Ralɛ ne nee Sunsum Nwuanzanwuanza ne duma nu” a, ɔkile duzu?
23 Gyisɛse hanle kɛ bɛbazɔne ye ɛdoavolɛma wɔ “Selɛ ne, Ralɛ ne nee Sunsum Nwuanzanwuanza ne duma nu.” (Kenga Mateyu 28:19.) Duzu a ɛhye kile a? Ɛhye kile kɛ ɛbalie tumi mɔɔ Gyihova lɛ nee gyima mɔɔ Gyisɛse di wɔ Nyamenle bodane nu yɛɛ kɛzi Nyamenle fa ye sunsum nwuanzanwuanza ne di ye bodane nwo gyima la wɔado nu.—Edwɛndolɛ 83:18; Mateyu 28:18; Galeehyeama 5:22, 23; 2 Pita 1:21.
24, 25. (a) Ɛzɔnenlɛ gyi ɛkɛ maa duzu? (b) Duzu a yɛbazuzu nwo wɔ tile mɔɔ li awieleɛ la anu a?
24 Ɛzɔnenlɛ gyi ɛkɛ maa debie mɔɔ anwo hyia kpalɛ la. Saa bɛwula wɔ nzule ne abo a, ɔkile kɛ wɔhu anzɛɛ wɔgyakyi wɔ ɛbɛlabɔlɛ dɛba ne. Saa bɛye wɔ bɛfi nzule ne anu a, ɔkile kɛ ɛbabɔ ɛbɛlabɔlɛ fofolɛ bo na wɔayɛ Nyamenle ɛhulolɛdeɛ. Ɔkile kɛ ɔvi mekɛ zɔhane mɔɔ kɔ la, Gyihova ala a ɛbazonle ye a. Kakye kɛ tɛ awie, ahyehyɛdeɛ anzɛɛ gyima bie yɛɛ wɔyila ɛ nwo zo wɔmaa ye a. Gyihova a wɔyila ɛ nwo zo wɔmaa ye a.
25 Ɛ nwo zo ɛyilalɛ ne bamaa ɛ nee Nyamenle anyia agɔnwolɛvalɛ mɔɔ anu yɛ se. (Edwɛndolɛ 25:14) Ɛhye ɛngile kɛ saa bɛsɔne awie a ɔbanyia ngoane. Ɛzoanvolɛ Pɔɔlo hɛlɛle kɛ: “Bɛva ɛzulolɛ nee anwowozolɛ bɛli bɛ ngoanelielɛ ne anwo gyima bɛhɔ awieleɛ.” (Felepaema 2:12) Ɛzɔnenlɛ le ye mɔlebɛbo ala. Noko kɛ ɔkɛyɛ na wɔabeta Gyihova ɛ? Buluku ɛhye tile mɔɔ li awieleɛ la babua zɔhane kpuya ne.
wol_Latn twi_Latn twi_Latn twi_Latn fon_Latn twi_Latn bam_Latn bam_Latn twi_Latn twi_Latn wol_Latn twi_Latn twi_Latn twi_Latn ewe_Latn twi_Latn twi_Latn fon_Latn kbp_Latn ewe_Latn twi_Latn twi_Latn twi_Latn twi_Latn twi_Latn fon_Latn fon_Latn twi_Latn bam_Latn bam_Latn fon_Latn kbp_Latn twi_Latn twi_Latn bam_Latn twi_Latn nus_Latn fon_Latn bam_Latn twi_Latn twi_Latn nus_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn